טז טבת תשפ"ה (16.01.25)

**הקדמה לאסופת מאמרים - 'בינה מלאכותית' בחמ''ד**

**הרב עותניאל מנצור ועדי דימרי**

מאז שנברא העולם, במשך אלפי שנות קיום, הוא הולך ומשתנה, הולך ומתפתח.

בתחילה, בצעדים קטנים, אט אט. אך ככל שאור הגאולה מתעצם - רואים בחוש שהוא מתמלא תהפוכות, שבכל דור בדורות האחרונים מתגלים חידושים מסעירים, שבדור הקודם לו - בקושי היו אפילו בגדר דמיון. חידושים אלו, המתקנים את העולם וגורמים לו להיות יותר משוכלל, הם חלק בלתי נפרד מהתקדמותו הרוחנית של העולם, כמו שאומר הרב קוק (אורות התשובה ד, ג): "...וכן כל אותם תקוני התרבות, שעל ידם העולם יוצא מחורבנו, סדרי החיים החברתיים והכלכליים, ההולכים ומשתכללים עם תקוני כל חטא ועון מחמורים שבחמורים עד דקדוקי סופרים ומדות חסידות היותר מופלגות, כולם עושים חטיבה אחת, ואינם מנותקים זה מזה...".

זכינו בדורנו למגוון של המצאות משמעותיות, כשעד לאחרונה הפיתוח המוביל מכולם בעשרות השנים האחרונות היה, ככל הנראה, פיתוח האינטרנט והפיכת העולם ל"כפר גלובלי קטן". נדמה שכל המצאה, חשובה ככל שתהיה, לא הצליחה לערער על האינטרנט כגורם ששינה את העולם באופן העמוק ביותר.

אך כיום זכינו ב"ה לפיתוח כל כך משמעותי, שכדי להבין את גודלו מספיק רק לקרוא את אמירתו של מנכ"ל חברת גוגל עליו לפני כשש שנים, בעיצומו של פיתוח זה: "זה אחד הדברים החשובים ביותר שהאנושות עובדת עליו כיום. זה חשוב יותר מאשר, נניח, חשמל או אש". הלוא הוא: הבינה המלאכותית.

כל אחד מאיתנו שנפגש בכלי זה, מרגיש בעצמו שמדובר בדבר אחר לחלוטין. בשינוי כיוון עולמי.

התחושה הראשונית שעוברת בנו כשפוגשים כלי זה יכולה להיות התרגשות גדולה, אך גם פחד. פחד מדבר לא צפוי, שגם המפתחים שלו אינם יודעים לאן הוא יגיע, וקל וחומר מה יהיו השלכותיו.

בחוברת זו קובצו מאמרים שונים, הסוקרים את ההמצאה המהפכנית מזוית ראיה תורנית. מתוך אמונה גדולה שכל חידוש המופיע בעולם - נעשה ביד מכוונת. שגם אם יש לחידוש זה ממציא מפורסם הקרוי בשם כזה או אחר - הממציא האמיתי הוא זה הנותן כח לעשות חיל, ומעוניין שנתמודד עם המצאה זו בחיינו, כחלק בלתי נפרד מעבודתו.

מעבר לשאלה כיצד ניתן לרתום כלי זה לעבודת ה', אנו רוצים להעביר בחוברת זו מסר עמוק יותר: העולם התורני איננו מפחד משום חידוש. להפך, העולם התורני שמח על כל חידוש שנעשה בעולם ויכול לקדמו ולהוסיף בו טוב, שיכול להביא ברכה גדולה בגשמיות וברוחניות כאחד.

לרגל חודש פברואר, חודש הבינה המלאכותית במשרד החינוך, החלטנו להפיק חוברת זו על מנת להציף ולחדד את היחס של העולם התורני לכלי חדשני זה.

אני רוצה להודות מעומק הלב לכותבי המאמרים בחוברת, שעמלו רבות על כתיבת הדברים, ומסייעים לנו לבנות השקפה תורנית על נושא הבינה המלאכותית.

מתוך תפילה כי נצליח לכוון כמה שיותר לרצון ה' בנושא זה ובכלל, בברכת "הישן יתחדש והחדש יתקדש",

**הרב עותניאל מנצור עדי דימרי**

מפקח ארצי על רבני בתי הספר מובילת בינה מלאכותית בחמ"ד